Oct 16,2015
మరో ఏడు బ్యాంకులపై ఈడీ నిఘా
న్యూఢిల్లీ: వాణిజ్యం పేరుతో వందల కోట్ల రూపాయల నిధులను విదేశాలకు తరలించిన కుంభకోణం (ఫారెక్స్‌ స్కాం) విచారణను 'ఎన్‌ఫోర్స్‌మెంట్‌ డైరెక్టరేట్‌' (ఈడీ) వేగవంతం చేసింది. ఈ కేసులో కీలక అనుమానితుడిగా భావిస్తున్న మనీష్‌ జైన్‌ను ఈడీ గురువారం అరెస్టు చేసింది. 2006-2014 మధ్య కాలంలో మనీష్‌ 'ఓరియంటల్‌ బ్యాంక్‌ ఆఫ్‌ కామర్స్‌' (ఓబీసీ) కేంద్రంగా అక్రమంగా వందల కోట్ల డబ్బును సరిహద్దులు దాటించినట్లు ఈడీ నిర్థారణకు వచ్చింది. 2010-2014 మధ్య కాలంలో ఇందుకోసం మరో ఏడు బ్యాంకులను కూడా జైన్‌ వాడినట్లు ఈడీ నిర్ధారణకు వచ్చింది. ఐఎన్‌జీ వైశ్యా, ఐసీఐసీఐ బ్యాంక్‌, కోటక్‌ మహీంద్రా బ్యాంక్‌, ఇండస్‌ఇండ్‌ బ్యాంక్‌, ధనలక్ష్మీ బ్యాంకు, యెస్‌ బ్యాంక్‌, డీసీబీ బ్యాంకులను జైన్‌ నిధుల తరలింపునకు వాడినట్లు సమాచారం. ఈ కేసుకు సంబంధించి ఆయా బ్యాంకులలో జరిగిన లావాదేవీలపై ఈడీ ప్రత్యేక దృష్టి సారించింది. 2006-2010 మధ్య కాలంలో జైన్‌ ఓబీసీ రాజ్‌పూర్‌ శాఖలోని 66 ఖాతాల ద్వారా దాదాపు రూ.505 కోట్ల మేర నిధులను అక్రమంగా తరలించినట్లు ఈడీ వెల్లడించింది. ఎలాంటి వాణిజ్య కార్యకాలాపాలు జరపకుండానే దిగుమతుల పేరుతో జైన్‌ వందల కోట్ల నిధులను సరిహద్దులు దాటించినట్లు తెలుస్తోంది. ఇందులో జైన్‌తో పాటు పలువురి హస్తం ఉన్నట్లు సమాచారం.
మీ స్నేహితులకు రికమెండ్ చెయ్యండి